次韻游方廣
作者：釋德洪
朝代：宋

paragraphs: 萬峰纏煙霏，一線盤空路。
丹楹出翔舞，半在生雲處。
海人猨臂上，哀湍不堪泝。
夫子英特人，自是幹國具。
醉耳厭絲竹，來此良有故。
臨高賦新詩，妙語發奇趣。
便欲抱琴書，亦作東家住。
山靈應拊掌，笑公入窘步。
自當眠玉堂，蓮燭夜枉顧。
偶此愛山爾，戲語亦瓦注。
富貴本縛公，雲泉寧可付。
置卷發遐想，湘月微雲度。